Seðlabankinn hafnar öllum viðræðum um lok Samherjamálsins Seðlabankinn hefur nú formlega hafnað beiðni Samherja um sáttafund til að ákvarða bætur og málalok vegna tilhæfulausra aðgerða bankans gegn Samherja sem staðið hafa í rúm sjö ár . Þetta gerir bankinn þrátt fyrir að formaður bankaráðs hafi tjáð Alþingi að hann teldi slíkan sáttafund eðlilegan af hálfu bankans og að umboðsmaður Alþingis hefði auk þess bent á að bankinn ætti að eiga frumkvæði að því að endurgreiða álagða sekt . Þá hefur álit umboðsmanns Alþingis og yfirlýsingar seðlabankastjóra í kjölfarið afhjúpað saknæmt og ólögmætt framferði helstu stjórnenda bankans gagnvart Samherja og mér persónulega . Frá því í ársbyrjun 2017 hefur Samherji reynt að ljúka málinu og boðið Seðlabanka Íslands til viðræðna um að bæta félaginu hluta þess kostnaðar sem hlotist hefur af málinu . Allt kom fyrir ekki og þann 15. apríl sl. barst bréf frá lögmanni seðlabankans þar sem beiðni Samherja hf. um viðræðum var hafnað . Á svipuðum tíma barst mér svo bréf þar sem bankinn kvaðst ekki ætla að endurgreiða sekt sem lögð var á mig persónulega eða hlutast til um að hún verði greidd . Fyrir utan það sem að framan er rakið , hefur komið betur og betur í ljós , í málflutningi seðlabankans , samskiptum bankans við fjölmiðla , aðdraganda húsleitar , álagningu sektar og ekki síst í harðorðum athugasemdum umboðsmanns Alþingis , að starfsmenn bankans tóku fjölmargar ákvarðanir um aðgerðir gegn Samherja í vondri trú og gegn betri vitund . Slík háttsemi varðar við refsilög og felur í sér ásetningsbrot um rangar sakargiftir . Almennir borgarar eru látnir sæta refsingu fyrir slíka framkomu . Þetta er ekki sú leið sem við hefðum kosið og höfum reynt að forðast en eins og hér hefur verið rakið er hún óhjákvæmileg . Hér að neðan er einn kæruliður úr kæru sem Garðar G. Gíslason lögmaður sendi lögreglu fyrir hönd Samherja og mín persónulega , en kæran í heild sinni verður ekki birt að sinni .